
Р Е Ш Е Н И Е  
№  РС-651-23-041

Днес, 17.05.2023 година, в град София, Комисията за противодействие на корупцията и за отнемане на незаконно придобитото имущество, в състав:

Заместник-председател: Антон Славчев
Член: Антоанета Цонкова
Член: Силвия Къдрева
	
У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ, Комисията) № КИ-23 от 08.02.2023 г. по сигнал с рег. № ЦУ01-651/01.02.2023 г. на КПКОНПИ.
Производството е образувано против Борислава Танева – заместник-министър на културата за периода от 03.08.2022 до 17.02.2023 година.
В сигнала са изложени твърдения, че Борислава Танева – заместник-министър на културата, като председател на Управителния съвет (УС) на Национален фонд „Култура“ (НФК), е одобрила проект на Сдружение „***“, а председател на Управителния съвет и представляващ сдружението е нейният син – А. А.. Сдружението „***“ е било кандидат в конкурсната процедура по „Програма за възстановяване и развитие на частни културни организации“ с проект „К.“. Посочва се, че за периода от 01.08.2022 г. до 30.11.2022 г. министърът на културата, в качеството си на председател на УС на НФК е издал шест пълномощни на проф. Борислава Танева – заместник-министър на културата, с които е упълномощил същата да го замества на заседанията на УС на НФК, проведени на 08.08.2022 г., 24.08.2022 г., 19.09.2022 г., 20.10.2022 г., 18.11.2022 г. и 21.11.2022 година. 
Във връзка с твърденията в сигнала Комисията е изискала и получила с писмо вх. № ЦУ01-651#2/14.03.2023 г. на КПКОНПИ от ръководителя на Главния инспекторат към Министерския съвет заверени копия на следните документи: Заповеди № КВ-510/03.08.2022 г. и № КВ-17/17.02.2023 г. на министър-председателят на Република България; Писмо с изх. № 03-00-51/13.03.2023 г. на Министерство на културата (МК), към което са приложени пълномощни от министъра на културата, по силата на които Борислава Танева да го замества на заседания на УС на НФК, както и заповеди за определяне на ресора на заместник-министрите на културата; Правила за организацията на работата на НФК по обявяване на конкурси за предоставяне на средствата по фонда, провеждането им, сключването на договори за финансово подпомагане на проекти в областта на културата и тяхното отчитане от 11.03.2021 г.; Справки за родственост и извадки от Търговския регистър и регистър на юридическите лица с нестопанска цел (ТРРЮЛНЦ); Справка за проведените конкурси за периода от 01.01.2022 г. до 01.12.2022 г. по одобрени програми за финансиране от НФК; Заявление от А. О. А., в качеството му на представляващ Сдружение „***“, ЕИК: *** от 08.05.2022 г. за включване в конкурсната процедура по „Програма за възстановяване и развитие на частни културни организации“ на НФК с проекта „К.“; Доклад от работата на експертната комисия, назначена със Заповед № 3-303-4/10.05.2022 г. на изпълнителния директор на НФК по „Програма за възстановяване и развитие на частни културни организации“; Договор № VRCHKO-22-51/19.09.2022 г.; Протокол № 15/24.08.2022 г. от редовно видео заседание на УС на НФК и обяснения от проф. д-р Борислава Танева – заместник-министър на културата.
Допълнително, с писмо вх. № ЦУ-01-651#4/19.04.2023 г. на КПКОНПИ от изпълнителния директор на НФК е получена цялостната документация по проект „К.“, представена от Сдружение „***“, ЕИК: *** по „Програма за възстановяване и развитие на частни културни организации“ 2022 г. и Протокол от работата на техническата/експертната комисия, назначена със Заповед № З-303-4/10.05.2022 г. на изпълнителния директор на НФК, както и електронна таблица, представена на УС на НФК, която съдържа одобрени и неодобрени за финансиране проекти.
Служебно са направени справки в НБД „Население“ и ТРРЮЛНЦ.
С Покана изх. № ЦУ01-9663#7/07.04.2023 г. на КПКОНПИ, Борислава Танева е поканена на изслушване във връзка с образуваното срещу нея производство за установяване на конфликт на интереси на 26.04.2023 г. от 09:45 часа. С Танева е проведен телефонен разговор във връзка с предстоящото изслушване, за което е изготвен протокол от 24.04.2023 година. На 26.04.2023 г. упълномощен от Танева адвокат – П. А. В. от Софийска адвокатска колегия, се е запознала със събраните по административната преписка, което е удостоверено с декларация от същата дата.
Борислава Танева е изслушана по реда на чл. 72, ал. 5 от ЗПКОНПИ на заседание на Комисията, проведено на 26.04.2023 г., на което същата се яви лично и с адв. П. В. По време на изслушването, обективирано в Протокол с вътр. № РД-04-94 от 02.05.2023 г. на КПКОНПИ, Танева заяви, че ако е искала проектът на нейния син да бъде финансиран, не би водила заседанието, тъй като според чл. 26 от Закона за закрила и развитие на културата (ЗЗРК) председател на УС на НФК е министърът на културата. Проектът на нейния син е сред 530-те проекта, които са ѝ представени три часа преди заседанието и за нея е било невъзможно да се запознае със същите. В момента, в който е разбрала, че същият е бил сред гласуваните на заседание на УС на НФК, проведено на 24.08.2022 г., тя веднага е сигнализирала УС и най-вече изпълнителния директор на НФК. В разговор с последния е взето решение, по изрично настояване на Танева, да не се подписва договор и съответно да не се отпуска финансиране на проекта на сина ѝ, което всъщност се е случило. Нейният син е кандидатствал по програмата в момент, в който тя въобще не е била част от Министерство на културата и поради изключително закъснение от два месеца е било необходимо много бързо да се организира получаване на средствата от кандидат бенефициентите по въпросната програма. Всички проекти са оценявани от експертни комисии, в които представляваното от нея правителство и тя самата нямат участие. Управителният съвет на НФК потвърждава решенията на експертните комисии, а договорите се изготвят и разписват от изпълнителния директор и екипа на НФК. Танева заяви, че договор между НФК и Сдружение „***“ не е подписван, тъй като тя изрично е спряла същото. Освен това на проведеното заседание на УС на НФК проектите не са разглеждани поотделно, а са гласувани анблок, като одобрени са 130 от 530 проекта.
Адвокат П. В. допълни, че пълномощното на Танева за заседанието на УС на НФК, насрочено за 24.08.2022 г., е от същия ден, като то ѝ е представено около 13:00 часа, а заседанието е започнало в 14:00 часа. Освен това от приложената към преписката таблица се вижда и доказва, че представителят на сдружението А. А. не е упоменат, а е посочено само наименованието на конкретното сдружение. Когато Танева е разбрала, че представляваното от сина ѝ сдружение участва с проект в програмата, тя е предприела съответните действия и не е извършено финансиране по този проект.
Борислава Танева добави, че сдружението на нейния син не е създадено с цел кандидатстване за грандове, а има минало и е работило в областта на културата и то най-вече с насоченост към младите хора и към уважение и отношение към класическата музика.
Борислава Танева и нейният адвокат представиха допълнителни доказателства към административната преписка, а именно извадка от електронната система за документооборот на МК и писмо с вх. № 03-00-323/21.02.2023 г. на МК.
В указания 7-дневен срок и към момента на приемане на настоящото решение в КПКОНПИ не е постъпило възражение от Борислава Танева.
С писмо изх. № ЦУ-01-651#5/12.05.2023 г. на КПКОНПИ от министъра на културата са изискани данни за полученото от Танева, в качеството ѝ на заместник-министър на културата, възнаграждение за 24.08.2022 година. Информацията е получена по ел. поща с вх. № ЦУ01-651#6/17.05.2023 г. на КПКОНПИ.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от орган на изпълнителната власт.
Борислава Танева е назначена на длъжността заместник-министър на културата със Заповед № КВ-510/03.08.2022 г. на министър-председателя на Република България, а с негова Заповед № КВ-17/17.02.2023 г. е освободена от същата длъжност.
Съгласно Заповеди № РД09-691/08.08.2022 г. и № РД09-118/03.02.2023 г. на министъра на културата, на Борислава Танева като заместник-министър е възложено да следи за ефективността на работата на НФК.
От извършена справка в НБД „Население“ се установи, че А. О. А. е син на Борислава Танева.
А. А. е председател и член на УС на Сдружение „***“, ЕИК: ***, което е видно от справка в ТРРЮЛНЦ. Сдружението има за цели да изгради мост между младото поколение и класическото изкуство; да развива концертна, звукозаписна и мултидисциплинарна дейност; да кандидатства по национални и международни проекти, финансиращи културния сектор; да организира и взема участия в концерти, както в страната, така и в чужбина; да издава и разпространява видео продукция; да издава и разпространява музикални албуми и да се ангажира със социални инициативи. Сред изброените средства за постигане на целите на сдружението е посочено участие в проекти по програми, свързани с музиката като вид изкуство. Съгласно обявеното в ТРРЮЛНЦ Решение за учредяване на сдружението, Атанасов е един от неговите учредители, като същото се самоопределя като организация за осъществяване на дейност в частна полза. Според разпоредбата на чл. 14, ал. 1 от Устава на сдружението учредителите на същото са негови членове по право, а според чл. 14, ал. 3, т. 3 от Устава всеки член има право да се ползва от имуществото му и от резултатите от дейността му. 
На 08.05.2022 г. А. А., в качеството си на представляващ Сдружение „***“, ЕИК: ***, подава заявление за включване в конкурсната процедура по „Програма за възстановяване и развитие на частни културни организации“ на НФК с проект „К.“. 
От представен по преписката Доклад от работата на експертната комисия № К-15/24.08.2022 г., назначена със Заповед № 3-303-4/10.05.2022 г. на изпълнителния директор на НФК по „Програма за възстановяване и развитие на частни културни организации“ е видно, че въпросната комисия представя на УС на НФК електронна таблица, която съдържа предложените за финансиране проекти, подредени в последователност според дадената им оценка в низходящ ред, с посочен размера на финансирането със средства от фонда (общо 160 проекта на обща стойност 9 812 897,43 лв.). От същата електронна таблица е виден броят на точките, които получава Проект „К.“ на Сдружение „***“, както и размерът на определената за подпомагане сума – 31 517,40 лева.
Министърът на културата издава Пълномощно с изх. № ПЛМ-63/24.08.2022 г. на МК, с което упълномощава проф. д-р Борислава Танева – заместник-министър на културата, да го замества на заседание на УС на НФК, насрочено за 24.08.2022 година.
По преписката е представен Протокол № 15 от редовно видео заседание на УС на НФК, състояло се на 24.08.2022 г., от който е видно, че същото се ръководи от Борислава Танева. Като т. 2 от дневния ред е включена „Програма за възстановяване и развитие на частни културни организации“, в т.ч. подт. 2.1. Доклад на председателя на експертната комисия по програмата, подт. 2.2. обсъждане и подт. 2.3. гласуване на резултатите по програмата. При обсъждането на т. 2 от дневния ред трима членове на УС на НФК, а именно Ц. В., В. М. и М. В. обявяват, че са в конфликт на интереси и напускат заседанието, за да не компрометират гласуването. С оглед осигуряване на необходимия кворум за гласуване на точката от дневния ред, в заседанието се включва Л. П. – заместник-министър на финансите. От Протокол № 15 от 24.08.2022 г. се установи, че предложенията направени от експертната комисия по „Програма за възстановяване и развитие на частни културни организации“, направени с посочения по-горе доклад, са приети единодушно, в т.ч. и с гласа на Борислава Танева.
По административната преписка е представено и копие на Договор № VRCHKO-22-51 от 19.09.2022 г. между НФК и Сдружение „***“, представлявано от А. А., на основание решение по Протокол № 15 от 24.08.2022 г. на УС на НФК, за финансово подпомагане в размер на 31 517,40 лева. Договорът е подписан от А. А. и главният счетоводител на НФК Нели Авджийска, но не е подписан от изпълнителния директор на НФК. 

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Борислава Танева, в качеството ѝ на заместник-министър на културата за периода от 03.08.2022 до 17.02.2023 г. е лице, заемащо висша публична длъжност по чл. 6, ал. 1, т. 3 от ЗПКОНПИ и компетентна да се произнесе относно наличието или липсата на конфликт на интереси по отношение на нея е КПКОНПИ.
Съгласно чл. 26, ал. 1 от Закона за администрацията заместник-министрите подпомагат министъра при осъществяването на политическата програма на правителството, при разработването на проекти за нормативни актове и при изпълнението на неговите правомощия. Според разпоредбата на чл. 26, ал. 2 от същия закон със заповед министърът делегира правомощия на своите заместници и определя техните функции.
Видно от Правилата за организацията на работа на Управителния съвет на Национален фонд „Култура“ и устройството и дейността на Национален фонд „Култура“, същият е юридическо лице – второстепенен разпоредител с бюджет към министъра на културата, създадено по силата на Закона за закрила и развитие на културата. Фондът подпомага развитието на културата като набира, управлява и разходва средства, предназначени за провеждане на националната политика в областта на културата съобразно краткосрочни цели за работата на НФК в рамките на една календарна година на базата на предварително дефинирани приоритетни области, към които да се насочва финансовото подпомагане. Съгласно чл. 12 от Правилата, съставът на УС на Фонда се определя в съответствие с чл. 26 от Закона за развитие и закрила на културата. Според последния Председател на УС е министърът на културата. При невъзможност на министъра на културата да присъства на заседание на управителния съвет по изключение той се замества от упълномощен от него заместник-министър.
При наличието на лице, заемащо висша публична длъжност като първи елемент от състава на конфликта на интереси, определящо за съществуването на такъв е упражняването на правомощия по служба от страна на лицето, заемащо висша публична длъжност и частен интерес, при наличието на който следва да е станало това, който съгласно чл. 52 от ЗПКОНПИ трябва да е такъв, че да може да повлияе върху безпристрастното и обективно изпълнение на правомощията или служебните задължения на лицето, заемащо висша публична длъжност и да води до облага за него или за свързано с него лице.
От извършена справка в НБД „Население“ се установи, че А. О. А. е син на Борислава Танева, т.е. те са роднини по права линия от първа степен, което обосновава свързаност между двамата по смисъла на § 1, т. 15, б. „а“ от ДР на ЗПКОНПИ.
От извършените справки в ТРРЮЛНЦ безспорно се установи и че А. А. е председател и член на УС на Сдружение „***“, ЕИК: *** от 18.08.2020 г. до настоящия момент.
Безспорно от представените по преписката документи се установи, че Борислава Танева е упълномощена от министъра на културата да го замества на заседанието на УС на НФК, насрочено за 24.08.2022 г., с пълномощно изх. № ПЛМ-63/24.08.2022 г. на МК, съответно, съгласно правомощията на министъра на културата като председател на УС, да ръководи и да участва в насроченото заседание.
От представения Протокол № 15 от редовно видео заседание на УС на НФК, състояло се на 24.08.2022 г., се установи, че Танева е ръководила същото, както и че е гласувала при приемането на т. 2 от дневния ред „Програма за възстановяване и развитие на частни културни организации“, с които действия е упражнила свои правомощия във връзка със заеманата от нея висша публична длъжност.
Според разпоредбата на чл. 56 от ЗПКОНПИ лице, заемащо висша публична длъжност няма право при изпълнение на задълженията си да гласува в частен интерес.
В конкретния случай, като гласува „за“ приемането на резултатите по „Програма за възстановяване и развитие на частни културни организации“ по т. 2 от дневния ред на заседание на УС на НФК, обективирано в Протокол № 15 от 24.08.2022 г., Борислава Танева нарушава горепосочената разпоредба от ЗПКОНПИ, тъй като гласува в частен интерес на свързано с нея лице по смисъла на § 1, т. 15, б. „а“ от ДР на ЗПКОНПИ – нейният син А. А., който представлява Сдружение „***“, участващо в горепосочената програмата с проект „К.“.
Съгласно приетото решение на УС на НФК на Сдружение „***“ следва да бъде отпуснато финансово подпомагане в размер на 31 517,40 лв. за осъществяване на проект „К.“. Безспорен в случая е интересът на представляваното от А. А. сдружение, тъй като с приемането на посоченото по-горе решение на УС на НФК се създава възможност същото да получи материална облага в упоменатия размер.
 Частният интерес от упражненото правомощие от Борислава Танева, в качеството ѝ на заместник-министър на културата и лице, заемащо висша публична длъжност по чл. 6, ал. 1, т. 3 от ЗПКОНПИ, обосновава и получаването на нематериална облага по смисъла на чл. 54 от ЗПКОНПИ за свързаното с нея лице – А. А. като представляващ Сдружение „***“, изразяваща се в помощ и подкрепа при гласуване на т. 2  по Протокол № 15 от 24.08.2022 г. на УС на НФК, и създаване на възможност за получаване на финансова помощ за представляваното от Атанасов Сдружение „***“.
Нарушението на разпоредбата на чл. 56 от ЗПКОНПИ е извършено на 24.08.2022 г., в град София.
Ясно е изразена волята на законодателя относно действията, които е необходимо да бъдат предприети за предотвратяване на конфликт на интереси, в разпоредбата на чл. 63, ал. 1 и 2 от ЗПКОНПИ. Като лице, заемащо висша публична длъжност, Борислава Танева е следвало да си направи самоотвод, като уведоми органа по назначаване за наличие на частен интерес на свързано с нея лице. В тази връзка, в конкретния случай, правилно и законосъобразно би било Танева да си направи самоотвод от изпълнение на служебните си задължения, като не участва в гласуването по т. 2 от дневния ред на заседание на УС на НФК, обективирано в Протокол № 15 от 24.08.2022 г., с която се одобрява и финансиране на проект „К.“ в полза на Сдружение „***“, представлявано от свързаното с нея лице и неин син – А. А.
Неоснователни в конкретния случай са изложените от Борислава Танева и нейният адвокат възражения, че тя не е разполагала с достатъчно време да се запознае с одобрените за финансиране проекти по т. 2 от дневния ред за заседание на УС на НФК, насрочено за 24.08.2022 г., че пълномощното от министъра на културата ѝ е връчено един час преди насроченото заседание, како и че по изрично нейно настояване договор със Сдружение „***“ не е подписан от изпълнителния директор на НФК.
На първо място в качеството си на заместник-министър на културата Танева е лице, заемащо висша публична длъжност по смисъла на чл. 6, ал. 1 от ЗПКОНПИ. Една от целите на ЗПКОНПИ е създаване на гаранции, че лицата, заемащи висши публични длъжности, изпълняват правомощията или задълженията си честно и почтено при спазване на Конституцията и законите, както и съобразно принципа за повишена отговорност на същите лица, с оглед на което от тях се изисква да упражняват правомощията си и да изпълняват задълженията си с повече внимание и по-стриктно в сравнение с другите публични длъжности. В тази връзка Комисията не приема обяснението на Танева за липса на време за запознаване с одобрените проекти по „Програма за възстановяване и развитие на частни културни организации“, ненавременно връчване на пълномощното, както и обяснението, че името на сина ѝ не е посочено в електронната таблица с одобрени проекти, където фигурира само наименованието на представляваното от него сдружение.
На следващо място, относно възражението на Танева, че изпълнителният директор на НФК не е подписал договор със Сдружение „***“ по нейно настояване, следва да се има предвид, че в чл. 52 от ЗПКОНПИ, законодателят е визирал като нарушение дори само възможността частният интерес да повлияе върху обективното и безпристрастното изпълнение на служебните задължения на лицето, заемащо висша публична длъжност. Достатъчно е частният интерес да съществува като възможност. При тази ситуация той ще може да повлияе на упражняването на правомощията на съответното лице. Ефектът на преследваната цел се засилва още повече, когато частният интерес се съчетава именно в лицето, заемащо висша публична длъжност.
За съставомерността на деянието по чл. 52 от ЗПКОНПИ е достатъчно да е налице формално нарушение на посочената разпоредба, водещо до съмнение в начина, по който се осъществяват съответните висши публични длъжности. Целта е предотвратяването на съмнения, че лицата заемащи висши публични длъжности, осъществяват правомощията си на база на лични интереси и роднински отношения, а не на база законоустановените критерии (Решение № 115 от 06.01.2016 г. на ВАС-VII отд., по адм. дело № 1439/ 2015 г.; Решение № 2702/19.02.2020 г. на ВАС-VII отд. по адм.д. № 9241/2019 г., Решение № 12130 от 30.09.2020 г. на ВАС – VI отд. по адм.д. № 2277/ 2020 г.).
Установеното от Комисията нарушение налага реализиране на предвидените санкционни последици, наложени при преценка характера и тежестта на нарушението, личността на нарушителя и общественото въздействие на нарушението, както и отнемане по чл. 81 от ЗПКОНПИ.
На основание чл. 81, ал. 1 от ЗПКОНПИ, във връзка с получена информация по ел. поща с вх. № ЦУ01-651#6/17.05.2023 г. на КПКОНПИ от МК, на отнемане в полза на държавата подлежи сума в размер на 257,28 лв. (двеста петдесет и седем лева и двадесет и осем стотинки), представляваща полученото от Танева нетно дневно възнаграждение за 24.08.2022 г., датата, на която същата е гласувала в частен интерес на свързаното с нея лице и неин син – А. А..
Предвид горното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и ал. 2 от ЗПКОНПИ,


Р Е Ш И:


УСТАНОВЯВА конфликт на интереси по отношение на Борислава Танева с ЕГН ***, заместник-министър на културата за периода от 03.08.2022 до 17.02.2023 г., и в това ѝ качество лице, заемащо висша публична длъжност, по чл. 6, ал. 1, т. 3 от ЗПКОНПИ, за това, че е гласувала „за“ приемането на т. 2 от дневния ред „Програма за възстановяване и развитие на частни културни организации“ по Протокол № 15 от редовно видео заседание на УС на НФК, състояло се на 24.08.2022 г., в полза на свързаното с нея лице и неин син А. А. – председател на УС на Сдружение „***“, в нарушение на разпоредбата на чл. 56 от ЗПКОНПИ. 

НАЛАГА: глоба в размер на 5000 (пет хиляди) лв. на Борислава Танева с ЕГН ***, заместник-министър на културата за периода от 03.08.2022 до 17.02.2023 г., с постоянен адрес ***, на основание чл. 171, ал. 1 от ЗПКОНПИ, за осъществен конфликт на интереси по чл. 52 от ЗПКОНПИ за извършено нарушение на разпоредбата на чл. 56 от ЗПКОНПИ, в качеството ѝ на лице, заемащо висша публична длъжност по смисъла на чл. 6, ал. 1, т. 3 от ЗПКОНПИ.  
ОТНЕМА, в полза на държавата, от Борислава Танева с ЕГН ***, заместник-министър на културата за периода от 03.08.2022 до 17.02.2023 г., с постоянен адрес ***, сума в размер 257,28 лв. (двеста петдесет и седем лева и двадесет и осем стотинки), представляваща получено дневно възнаграждение за 24.08.2022 г., получено от деянието, породило конфликт на интереси, на основание чл. 81, ал. 1 от ЗПКОНПИ.
Сумата, посочена в настоящото решение, в размер на 5257,28 лева (пет хиляди двеста петдесет и седем лева и двадесет и осем стотинки), следва да се преведе по банкова сметка на КПКОНПИ:
Банка: БНБ
Банкова сметка /IBAN/: BG81 BNBG 9661 3000 1402 01
Банков идентификационен код /BIC/: BNBGBGSD
Бенефициент: Комисия за противодействие на корупцията и за отнемане на незаконно придобитото имущество
На основание чл. 74, ал. 3 от ЗПКОНПИ, в 7-дневен срок, считано от датата на уведомяване за решението, можете да заплатите доброволно сумата от 5257,28 лева (пет хиляди двеста петдесет и седем лева и двадесет и осем стотинки) по горепосочената банкова сметка.
На основание чл. 76, ал. 1 от ЗПКОНПИ, решението може да се оспори от заинтересованото лице пред Административен съд – София-град, по реда на Административнопроцесуалния кодекс, в 14-дневен срок от съобщаването му.
Препис от Решението да се изпрати на СГП, с оглед преценка за реализиране на правомощията ѝ по чл. 76, ал. 2 от ЗПКОНПИ. 
Препис от решението да се изпрати на Борислава Танева – заместник-министър на културата за периода от 03.08.2022 до 17.02.2023 г., на основание чл. 75, т. 1 от ЗПКОНПИ. 


КОМИСИЯ:

ЗАМЕСТНИК-ПРЕДСЕДАТЕЛ:….(П)..……./ АНТОН СЛАВЧЕВ /

ЧЛЕН:…………(П)……………………..../АНТОАНЕТА ЦОНКОВА/

ЧЛЕН:…………………(П)…………................./СИЛВИЯ КЪДРЕВА/

